Frakkar heita Líbönum hundrað milljónum evra í neyðaraðstoð og fimm hundruð þúsund skömmtum af bóluefni gegn kórónuveirunni. Ár er í dag frá því að sprenging olli gríðarlegu tjóni í Beirút.
Frakkar ætla að veita Líbönum hundrað milljónir evra í neyðaraðstoð og senda þeim fimm hundruð þúsund skammta af bóluefni gegn kórónuveirunni. Eitt ár er í dag frá gríðarlegri sprengingu við höfnina í Beirút.
Emmanuel Macron Frakklandsforseti stýrir í dag fjáröflunarfundi fyrir Líbanon sem leiðtogar nokkurra ríkja taka þátt í með fjarfundarbúnaði. Hann sagði við upphaf fundarins að mikilvægasta skrefið fyrir Líbana væri að mynda starfhæfa ríkisstjórn sem hefði afl til að koma á efnahagslegum umbótum. Þá ættu landsmenn það inni hjá stjórnmálaleiðtogum að heyra sannleikann um sprenginguna miklu 4. ágúst í fyrra. Hún varð á þriðja hundrað íbúum Beirút að bana og olli gríðarlegu eignatjóni. Macron tilkynnti að Frakkar ætluðu að veita Líbönum neyðaraðstoð að andvirði hundrað milljóna evra og jafnframt að senda þeim fimm hundruð þúsund skammta af bóluefni gegn kórónuveirunni.
Efnahagskreppa ríkti í Líbanon fyrir sprenginguna, sem bætti gráu ofan á svart. Við bætist ótryggt pólitískt ástand. Stjórnmálaleiðtogum virðist vera ómögulegt að koma saman starfhæfri ríkisstjórn þrátt fyrir þrýsting frá Frakklandi og fleiri þjóðum. Einnig virðist rannsókn á ástæðum sprengingarinnar í fyrra vera í skötulíki. Fimmtíu og þrenn alþjóðleg mannréttindasamtök og hópar í Líbanon og víðar í Miðausturlöndum fóru fram á það fyrr í sumar að Sameinuðu þjóðirnar tækju að sér óháða rannsókn á sprengingunni. Líbanskir pólitíkusar hafa jafnan hafnað erlendum afskiptum af málinu.
Frakkar heita Líbönum hundrað milljónum evra í neyðaraðstoð og fimm hundruð þúsund skömmtum af bóluefni gegn kórónuveirunni. Ár er í dag frá því að sprenging olli gríðarlegu tjóni í Beirút.